
Text rozhodnutia
Súd: Krajský súd Banská Bystrica Spisová značka: 20Sd/122/2012 Identifikačné číslo súdneho spisu: 6012200566 Dátum vydania rozhodnutia: 06. 11. 2012 Meno a priezvisko sudcu, VSÚ: Mgr. Ivana Kubandová ECLI: ECLI:SK:KSBB:2012:6012200566.1 Uznesenie Krajský súd v Banskej Bystrici v právnej veci navrhovateľa X. J., nar. XX. F. XXXX, bytom I. XX, D. D. proti odporkyni Sociálnej poisťovni ústredie v Bratislave, Ul. 29. augusta č. 8, 813 63 Bratislava o preskúmanie rozhodnutia o invalidnom dôchodku, takto r o z h o d o l : Konanie vo veci rozhodnutia odporkyne č. 590 222 6770 0 zo dňa 21. mája 2012 z a s t a v u j e. Navrhovateľovi n e p r i z n á v a právo na náhradu trov konania. o d ô v o d n e n i e : Odporkyňa rozhodnutím číslo 590 222 6770 0 zo dňa 21. mája 2012 s poukázaním na § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 29 ods. 1 zákona č. 100/1988 Zb. o sociálnom zabezpečení v znení neskorších predpisov zamietla žiadosť navrhovateľa o zvýšenie sumy invalidného dôchodku. Navrhovateľ voči uvedenému rozhodnutiu podal opravný prostriedok, v ktorom poukázal na zhoršenie zdravotného stavu. Podľa § 250l ods. 1 O.s.p. podľa ustanovení tejto hlavy /3 hlava 5. časť O.s.p./ sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250m ods. 1 O.s.p. konanie sa začína na návrh, ktorým je opravný prostriedok proti rozhodnutiu správneho orgánu. Podľa § 250o O.s.p. ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Súd v preskúmavacom konaní zistil, že na základe opravného prostriedku podaného navrhovateľom posúdil zdravotný stav navrhovateľa posudkový lekár ústredia Sociálnej poisťovne Banská Bystrica dňa 27. septembra 2012, ktorý uznal navrhovateľa invalidným podľa § 71 ods. 1 zákona 461/2003 Z. z. o sociálnom poistení so 60 % mierou poklesu schopnosti vykonávať zárobkovú činnosť, čím zvýšil pôvodne priznanú mieru poklesu schopnosti vykonávať zárobkovú činnosť z 50 %. Podľa § 29 ods. 3 zákona č. 100/1988 Zb. o sociálnom zabezpečení posudkový lekár určil, že čiastočná invalidita naďalej trvá. Na základe tejto skutočnosti odporkyňa s ohľadom na zvýšenie miery poklesu schopnosti vykonávať zárobkovú činnosť u navrhovateľa vydala rozhodnutie č. 590 222 6770 0 zo dňa 16. októbra 2012, ktorým priznala navrhovateľovi invalidný dôchodok od 24. marca 2012 v sume 251,50 EUR mesačne v zmysle § 70 ods. 1 a § 80 zákona č. 461/2003 Z. z. o sociálnom poistení. Nárok na doteraz vyplácaný invalidný dôchodok navrhovateľovi zanikol, pretože bol vyplácaný v nižšej sume 194,90 EUR mesačne. Keďže odporkyňa v celom rozsahu vyhovela opravnému prostriedku navrhovateľa v správnom konaní, súd podľa § 250o O.s.p. konanie zastavil tak, ako je vo výrokovej časti tohto uznesenia uvedené. O trovách konania rozhodol súd podľa § 250k ods.1 s použitím § 250l ods.2 O.s.p.. Navrhovateľ si náhradu trov konania neuplatnil, preto súd vyslovil, že mu náhradu trov konania nepriznáva. Poučenie: Proti tomuto uzneseniu je prípustné odvolanie podľa § 374 ods. 4 O.s.p. Odvolanie je možné podať písomne, v dvoch vyhotoveniach, v lehote 15 dní od jeho doručenia na krajskom súde, proti rozhodnutiu ktorého smeruje. Odvolaniu podanému proti rozhodnutiu, ktoré vydal súdny úradník alebo justičný čakateľ, môže úplne vyhovieť sudca. Ak sudca podanému odvolaniu nevyhovie, predloží vec Najvyššiemu súdu SR. V odvolaní je potrebné popri všeobecných náležitostiach ( § 42 ods. 3 O.s.p. ) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6012200566.1 (dáta aktuálne k 8. 11. 2026). Záväzné je znenie zverejnené súdom.




